钦定古今图书集成/明伦汇编/交谊典/第065卷 > 《上宰相启二首》前人
## 钦定古今图书集成/明伦汇编/交谊典/第065卷 > 《上宰相启二首》前人

某闻“日丽于天，洪纤必及；月离于毕，枯槁皆苏。斯则
推拔无私，彰于大信。苟关于宰匠，咸仰以生成。其或
润接西郊，流金未已；光承北陆，丰蔀犹深。则亦分作
穷人，甘为弃物。岁华超越，京洛风尘，忽尔号咷，固非

洛阳羁旅，今造膺门。已惊于自弃流根，敢望于裒多
益寡。但以谢家故墅，事属临川；陆氏先畴，名迁好畤。
同气虽均于昭泰，连枝或累于荣枯，是以更就洪钧，
来呈琐质。虽戴逵之弟，志尚无闻，而何准之兄，恩辉
已遍。岂宜苟希河润，更望馀波，投骥尾以容身，执豚
蹄而望岁。然则质同永子，姿异山郎，梓柱云楣，独居
蜗舍；绮襦纨裤，已卧牛衣。若乃清旦问安，长筵称寿，
貂珰毕集，少长俱来。膏沐之馀，则飞蓬作鬓；银潢之
末，则青草为袍。莫不顾影包羞，填膺茹叹。傥或王庭
辨贵，许厕九疑；京县坐曹，令悬五色。校于同列，未越
彝章。则卫馆孤遗，常闻出涕。《山阳》旧曲，不独伤心。誓
将居必在勤，行惟鞭后潜知寄托。所望于江州，必效
忠贞；心酬于吏部。无任惶惧之至。

二

某闻仁祖乘流，先知彦伯；张凭植棹，整值刘惔。岂惟
俄顷遭逢，抑亦初终汲引。当其羁游临汝，旅泊丹徒。
遐思謦欬之音，杳绝烟云之路。苟无直道，将委穷途。
何异于悬水扬音，九弄有潺湲之曲；严霜戒节，两挛
含清越之仪。某融襟蚁术，簉迹龙门。三千子之声尘，
曾参讲席；十七年之铅椠，夙预元图。而性禀半痴，机
无两可。牧尧羝而寡术，举舜凤以无缘。使何准之兄，
皆为杞梓；戴逵之弟，独守蓬茅。至于词苑辛勤，儒林
积习，自期燕笥，不愧秦台。伏以相公周辂轮辕，虞琴
节奏，早振经邦之业，果敷华国之姿。伊尹安危，本同
于兆庶；渊源行止，必系于兴衰。既而放迹戎轩，遗荣
画室。刘尹秣陵之柳，尚有清风。邵公陕服之棠，空留
美荫。窃闻谣咏，即付枢衡。是以负笈趋尘，赢粮载路。
愿奏书于台席，思撰履于侯门。傥张禹尊高，犹为戴
荣说礼；郑元严毅，便令服慎闻《诗》。敢叹朝饥，诚甘夕
死。加以旅途劳止，末路萧条。不无凄恻之怀，岂即羁
离为主。仰瞻旌棨，如望蓬瀛。不任恳迫之至。